Vertonings op perdeplaas uitgestel ná Cremer-moord | Netwerk24
Deur Jackie Kruger 14 Augustus 2019 09:17
Perdevertonings by die Vaderlandsche Rietvleiplaas in Philippi, Kaapstad, waar die vermoorde perderuiter Meghan Cremer voor haar dood gewoon het, is vir Augustus gestaak.
Dit is weens die onlangse tragiese gebeure en uit respek vir die Cremer-familie, het die perdeplaas op sy Facebook-blad bekend gemaak.
Cremer (30) se lyk is verlede Donderdagoggend nie ver van die plaas nie in 'n vlak graf met 'n tou om haar nek onder 'n hoop sand gevind. Sy is vermoedelik verwurg.
Sy het op 3 Augustus vermis geraak nadat sy die perdeplaas in haar wit Toyota Auris verlaat het. Sy is nie weer lewend gesien nie.
Haar ma, Gillian Cremer, het Dinsdagmiddag gesê die begrafnisreëlings sal nog bekend gemaak word.
Drie mans – Jeremy Sias (27), Charles Daniels (39) en Shiraaz Jaftha (34) – het verlede Donderdag in die landdroshof in Athlone, Kaapstad, op aanklag van motordiefstal, die besit van gesteelde goedere en moord verskyn. Die saak is tot Donderdag uitgestel en hulle bly in aanhouding.
Teen Dinsdag het meer as 52 000 mense reeds 'n aanlyn versoekskrif geteken om borgtog van die beskuldigdes teen te staan. Die versoekskrif is deur die Facebook-groep SA Women Fight Back begin. Volgens inligting op die groep se blad het hulle toestemming verkry om Donderdag 'n vreedsame protesaksie by die hof te hou.